Boek: Die tragiese saak van Pamina Vermaak | Maroela Media
Toe Pamina Vermaak by die werk "uitfreak", sit sy skielik sonder inkomste. Boonop verloor sy haar kêrel, haar woonstel in Tamboerskloof, asook die laaste flenters toekomsideale wat sy naarstig aan 't vasklou was – alles in een dag. Sy is gedwing om druipstert terug te keer na haar ouerhuis op die klein Weskusdorp Witwaterbaai. 'n Plek wat sy gesweer het haar nooit weer sal sien nie.
Intussen basuin die voorblaaie van poniekoerante dit uit dat rockster Wolf de Jager se verlowing met aktrise Daniella du Toit verbreek is en krioel dit op sosiale media van steelfoto's waar sy hom verneuk. Hy moet weg uit die Kaap en 'n lukrake seleksie op Google Maps bring hom tot op Witwaterbaai, waar sy swart leerbaadjie harder as sy Fender Stratocaster skreeu teen die gehekelde doilies in Ant Leentjie se gastehuis.
Annie Klopper is 'n dosent, taalpraktisyn en oud-musiekjoernalis. In 2011 het sy Biografie van 'n Bende oor die rockgroep Fokofpolisiekar vrygestel. Daarna het sy 'n doktorale studie oor Afrikaanse rap-musiek voltooi. Haar gedigte verskyn in verskeie publikasies. Die tragiese saak van Pamina Vermaak is haar eerste fiksie-werk.